google/wiki40b huggingface dataset:
North Carolina Research Campus

North Carolina Research Campus (NCRC) je výskumný park, ktorý sa nachádza v meste Kannapolis, v štáte Severná Karolína, pri pobreží Atlantického oceánu na juhovýchode USA. Jeho zakladateľom je David H. Murdock, vlastník spoločnosti Dole Foods, najväčšieho svetového producenta ovocia.
Laboratória, fakulty a ostatné budovy patriace do tohto komplexu sa rozprestierajú na viac ako 141 ha. Len samotné laboratória majú rozlohu 311 tisíc metrov štvorcových.
Park je domovom pre súkromné, ako aj štátne univerzity a podniky, podporujúce výskumy biotechnológií a výživy, poľnohospodárstva a výskumy týkajúce sa  zdravia. Táto inštitúcia zamestnáva viac ako 68 tisíc ľudí vo viac ako 90 krajinách sveta. Je považovaná za najväčší súkromný subjekt v Spojených štátoch. Neustále zdôrazňuje význam zdravého stravovania a fyzickej aktivity.

História

Kannapolis bol kedysi domovom spoločnosti Cannon Mills, najväčšieho výrobcu posteľnej bielizne a uterákov na svete. V roku 2003 spoločnosť Pillowtex Corporation, posledný vlastník tejto továrne na textil, skončila a prepustila 7 650 ľudí. Bolo to najväčšie jednodňové prepustenie zamestnancov v histórií Severnej Karolíny. V decembri 2004 David H. Murdock odkúpil majetok bývalej továrne v aukcii a v nasledujúcom roku zverejnil plány na 1,5 miliardový projekt pre North Carolina Research Campus, ktorý sa následne realizoval.
Dingle (polostrov)

Poloha

Do Atlantického oceánu vybieha medzi zálivmi Tralee Bay na severovýchode a Dingle Bay na juhu, od materskej pevniny vybieha na západ, približne na línii spájajúcej mesto Tralee a estuár rieky Maine. Polostrov má značne členité pobrežie a okrem spomenutých zálivov ho obmývajú aj Brandon Bay na severe, Smerwick Harbour na západe a zálivy Ventry Harbour, Dingle Harbour a Castlemaine Harbour na južnom pobreží. Na západnom pobreží je oddelený prielivom Blasket Sound od ostrova Great Blasket Island. Dosahuje dĺžku 50 km, maximálnu šírku 20 km a minimálnu cca 4,5 km (na spojnici zálivov Smerwick Harbour a Ventry Harbour).

Reliéf

Polostrov má značne hornatý reliéf, najvyšším bodom je vrch Brandon Mountain (950 m n. m.), ďalšie významné vrchy sú Brandon Peak (840 m n. m.), Masatiompan (762 m n. m.), Ballysitterag (622 m n. m.) a Slievenagower (486 m n. m.). Východnú časť polostrova formuje pohorie Slieve Mish Mountains.

Vodstvo

Pramenia a tečú tu len kratšie rieky, z nich najvýznamnejšie vytekajú z jazier v centrálnej časti polostrova, tečú na sever a ústia do zálivu Brandon Bay. Na polostrove sa nachádzajú viaceré ľadovcové jazerá, najväčšie sú Loch Cruite, Loch Anscaul, Loch an Dúin, Loch Chom Calláin, Loch Caum, Lough Slat. Plošne najväčšie je však jazero Lough Gill na severnom pobreží, ktoré je lagúnového pôvodu.

Obyvateľstvo

Západná časť polostrova je súčasťou tzv. Gaeltachtu, v ktorej sa takmer výlučne používa írsky jazyk. Pri dvojjazyčných názvoch sídiel prevažujú írske názvy nad anglickým. Najväčším sídlom je mestečko Dingle s írskym názvom An Daingean. Ďalšie významné obce sú: Anascaul (Abhainn na Scáil), Castlegregory (Caisleán Ghriarie), Ballyferriter (Baile an Fheirtéaraigh). Najbližším väčším mestom je Tralee.
Sainte-Livrade-sur-Lot (obec)

Poloha

Obec má rozlohu 30,94 km². Najvyšší bod je položený 194 m n. m. a najnižší bod 37 m n. m.

Obyvateľstvo

Počet obyvateľov obce je 6 182 (2011).
Nasledujúci graf zobrazuje vývoj počtu obyvateľov v obci.
Zdroje: INSEE
Solipsizmus

Solipsizmus je filozofické učenie, ktoré uznáva 'ja' a jeho zážitky za jedinú skutočnosť, všetko ostatné sú len 'predstavy' 'ja'. Solipsizmus je krajný filozofický subjektivizmus.
Podľa (marxizmu-leninizmu) je solipsizmus subjektívnoidealistická teória, podľa ktorej jestvuje len človek a jeho vedomie, kým objektívny svet vrátane ľudí jestvuje len vo vedomí indivídua. Hľadisko solipsizmu pozbavuje ľudskú činnosť a vedu akéhokoľvek zmyslu.
Asnières-sous-Bois

Poloha

Obec má rozlohu 17,95 km². Najvyšší bod je položený 272 m n. m. a najnižší bod 162 m n. m.

Obyvateľstvo

Počet obyvateľov obce je 161 (2009).
Nasledujúci graf zobrazuje vývoj počtu obyvateľov v obci.
Zdroje: INSEE
Vyšná Boca

Polohopis

Horská obec sa nachádza v južnej časti horného Liptova, v hornej časti Bocianskej doliny, na styku Ďumbierskych a Kráľovohoľských Tatier. Obcou preteká riečka Boca, popri ktorej vedie cesta I/72, spájajúca Liptov s Horehroním cez horský priechod Čertovica.

Dejiny

Najstaršie zmienky o lokalite „OCHIMSTAL - JOACHIM STALL (Jáchimovo údolie)“ pochádzajú z 11. storočia a tak sa predpokladá kolonizácia územia baníkmi zo Spiša. Územie okolo riečky Boca sa objavuje vo viacerých donačných listinách (napr. z roku 1263, 1267, 1269), ryžovanie zlata v nej spomína listina z roku 1267, vydaná pre „Bogomera“ (Bohumíra). Kráľ Štefan V. udelil v roku 1271 Sasom z údolia riečky Boca právo hľadať a ťažiť rudy a kovy na tomto území. Z roku 1285 pochádza prvá zmienka o baníckej osade v údolí Boce, no zrejme išlo o dočasné obydlia baníkov z Hýb. Listina Spišskej Kapituly z roku 1299 potvrdzuje územie na pravom brehu Boce po Čierny Váh ako kráľovský majetok, bez priamej zmienky obydlia. Dolovanie rúd v Boci spomína listina hybianskeho richtára Kristiána z roku 1342, v roku 1377 sa zemani Andrej a Mikuláš (potomkovia Serafína - Bohumírovho brata) dožadovali polovice majetku Bohumírovcov, medzi nimi aj Boce. Práva a slobody Boce potvrdil v roku 1470 kráľ Matej Korvín, ktoré v roku 1527 potvrdil aj Ján Zápoľský.
Prvá škola na území Vyšnej Boce sa spomína v roku 1540, v roku 1551 objavil Jakub Hopner nové ložiská zlata, ktoré do Boce prilákali mnohých baníkov. Následne sa realizovalo vymeriavanie banských polí a vznikol tu kráľovský banský súd, čím vznikol spor s miestnymi zemanmi, nárokujúcimi si právo na ťažbu. V roku 1558 bolo v Boci vyťažených okolo 60 kg zlata, pokým v stredoslovenskej banskej oblasti sa v tom čase ťažilo okolo 300 kg. Prvá modlitebňa (oratórium) sa spomína v roku 1571, v nasledujúcich rokoch pribudla tiež krčma a mlyn. Mešťanom bolo umožnené stavať domy, variť pivo a pálenku, predávať mäso a víno, pásť dobytok, ťažiť a predávať drevo či páliť drevené uhlie. Do konca 16. storočia v oblasti prebiehala valašská kolonizácia, ktorá sa pričinila o rozšírenie chovu oviec a hovädzieho dobytka. V 18. storočí nastal úpadok baníctva a rozvíjajú sa remeslá. Po zrušení nevoľníctva v roku 1785 mala Kráľovská Boca 61 domov, v ktorých žilo 73 rodín a 373 obyvateľov. Svätojánska Boca mala v tom čase 141 domov, obývaných 167 rodinami a 798 obyvateľmi. V tom istom roku sa vo Vyšnej Boci spomína nový kostol.
V polovici 19. storočia sa dnešná Vyšná Boca vyčlenila z obcí Kráľovská a Svätojánska Boca, administratívne patriacich pod Nižnú Bocu. Ťažba zlata, železa a antimónu ustúpila poľnohospodárstvu, práci v lesoch a chovu dobytka, ktoré poskytovali obživu miestnemu obyvateľstvu. Banícka minulosť v obci je badateľná v podobe reťazovej zástavby a baníckymi domami s pavlačami. V obci sa nachádza expozícia baníckeho a dobytkárskeho domu.

Turizmus

Spolu s Nižnou Bocou je významným turistickým strediskom Nízkych Tatier. Je charakteristická množstvom rekreačných chát a chalúp a vďaka dostupnosti nízkotatranského hrebeňa i vhodným východním miestom horskej turistiky. Priamo na okraji obce sa nachádzajú lyžiarske vleky a trate.
Tehelná ulica (Trnava)

Pôvod mena

Na jej mieste kedysi stála Diamantova tehelňa.

Významné budovy

Nachádza sa tu Poliklinika Družba (časť) a pizzéria.
Lega Pro Seconda Divisione

Zaujímavosti

Štvrtá talianska liga sa skladá z dvoch skupín. Skupina A, kde sa nachádzajú tímy zo severu krajiny a skupina B, kde sú tímy z juhu. Počet tímov v tejto súťaži sa mení. Ešte v sezóne 2008/09 boli až tri skupiny po 18 tímov. V sezóne 2010/11 sa počet tímov znížil na 17 v jednej skupine a 16 v zvyšných dvoch. O rok neskôr už boli dve skupiny, pričom v jednej bolo 20 a v druhej 21 klubov. V sezóne 2012/13 bude pre zmenu v jednej skupine 20 a v druhej 19 klubov. Až do sezóny 2007/08 sa táto liga nazývala Serie C2. Táto liga vznikla po sezóne 1977/78, kedy sa rozdelila Serie C na dve súťaže - tretiu ligu Serie C1 a štvrtú ligu Serie C2. Od roku 2008 má liga súčasný názov. Najviac, teda 24 sezón, v štvrtej lige odohral klub Pro Vercelli.
Vektorový priestor

Vektorový priestor (niekedy sa používa aj pomenovanie lineárny priestor) je abstraktný pojem, ktorý má mnohé použitia v matematike. Je predmetom skúmania algebraickej disciplíny lineárna algebra.
"Vektory" nemusia byť vektormi tak, ako ich chápeme v geometrii, môže to byť ľubovboľný matematický objekt spĺňajúci nasledujúce axiómy vektorového priestoru; napríklad polynómy stupňa ≤n s reálnymi koeficientami z vektorového priestoru.

Bra-Ket formalizmus

Vektory \mid\alpha_i\rangle tvoria vektorový priestor (alebo lineárny priestor), ak ich ľubovoľná lineárna kombinácia
\sum_i\lambda_i\mid\alpha_i\rangle
patrí taktiež do tohoto priestoru.
Pri aplikáciách v kvantovej mechanike môžu byť koeficienty \lambda_i komplexné čísla. Priestoru ket-vektorov je antilineárne priradený duálny priestor bra-vektorov:
\sum_i\lambda_i\mid\alpha_i\rangle \rightarrow \sum_i\langle\alpha_i\mid\lambda_i^*,
kde hviezdička * označuje komplexné združenie. V konkrétnom prípade vlnovej mechaniky sú ket-vektory \mid\alpha_i\rangle vlnové funkcie \phi_i a bra-vektory \langle\alpha_i\mid sú komplexne združené vlnové funkcie \psi_i^*. Skalárny súčin
\langle\alpha^'\mid\alpha\rangle
je definovaný pre ľubovoľnú dvojicu ket-vektor \mid\alpha\rangle a bra-vektor \langle\alpha^'\mid. Skalárny súčin je komplexné číslo a má tú vlastnosť, že
\langle\alpha\mid\alpha^'\rangle=\langle\alpha^'\mid\alpha\rangle^*.
Dôsledkom toho je, že \langle\alpha\mid\alpha\rangle je reálne číslo. Taktiež požadujeme, aby bolo kladné:
\langle\alpha\mid\alpha\rangle > 0.
Za týmto požiadavkom sa skrýva predstava, že \langle\alpha\mid\alpha\rangle zodpovedá druhej mocnine dĺžky vektoru \mid\alpha\rangle. V konkrétnom vyjadrení vlnovej mechaniky zodpovedá skalárny súčin integrálu
\int \psi^{'*}\psi,dx, ktorý má zjavne vlastnosť \langle\alpha\mid\alpha^'\rangle=\langle\alpha^'\mid\alpha\rangle^*, rovnako ako
\int \psi^{*}\psi,dx má vlastnosť \langle\alpha\mid\alpha\rangle > 0, pretože \psi^*\psi=\mid\psi\mid^2 je kladné.
Vzťah medzi ket-vektormi a fyzikálnymi stavmi zodpovedá tzv. paprskovej reprezentácii. To znamená, že \mid\alpha\rangle a \lambda\mid\alpha\rangle vyjadrujú rovnaký fyzikálny stav pre ľubovoľné nenulové komplexné číslo \lambda.
Dung

Poloha

Obec má rozlohu 3,22 km². Najvyšší bod je položený 435 m n. m. a najnižší bod 320 m n. m.

Obyvateľstvo

Počet obyvateľov obce je 654 (2009).
Nasledujúci graf zobrazuje vývoj počtu obyvateľov v obci.
Zdroje: INSEE
Jozef Čentéš

Životopis

Jozef Čentéš absolvoval Právnickú fakultu Univerzity Komenského v roku 1991, v roku 1997 získal tituly JUDr. a PhD. V roku 2008 bol habilitovaný na docenta v odbore trestné právo. Dňa 18. decembra 2014 bol vymenovaný za profesora v tom istom odbore.
Svoje pôsobenie začal na Mestskej prokuratúre v Bratislave v roku 1991. Prokurátorské skúšky zložil v roku 1992 a bol vymenovaný za prokurátora. Na Generálnej prokuratúre pracuje od roku 1999. Od roku 2004 bol vo funkcii zástupcu riaditeľa trestného odboru. V súčasnosti zároveň pôsobí ako vedúci katedry trestného práva, kriminológie a kriminalistiky na Právnickej fakulte Univerzity Komenského v Bratislave.

Zvolenie za generálneho prokurátora

17. júna 2011 bol Jozef Čentéš zvolený za generálneho prokuratúra. Hlasovalo za neho 79 z 89 prítomných poslancov Národnej rady Slovenskej republiky. Prezident Ivan Gašparovič odmietol Čentéša vymenovať do funkcie už v júni 2011. Podľa prezidentovho hovorcu Mareka Trubača prezident považuje voľbu za „spolitizovanú“ a hodlá počkať na rozhodnutie Ústavného súdu.
4. decembra 2014 Ústavný súd rozhodol o tom, že exprezident Ivan Gašparovič porušil nevymenovaním Jozefa Čentéša za generálneho prokurátora jeho základné práva zaručené ústavou t. j. prístup k voleným a verejným funkciám za rovnakých podmienok, ako aj práva na vstup do verejnej služby štátu. Priznal Jozefovi Čentéšovi odškodné vo výške 60 000 eur.
Puchmajerovej jazierko

Puchmajerovej jazierko je drobné rašeliniskové jazero v Oravskej Magure na severnom svahu pod vrchom Minčol. Leží v pramennej oblasti potoka Hruštínka v nadmorskej výške 1 200 m n. m. Zaberá plochu 0,10 ha a je hlboké 5 – 6 m. Okolie jazierka  sa vyznačuje ako podmáčané rašelinisko. Západne od jazierka sa nachádzajú močaristo-rašelinné lúčky. Okolité rašeliniská sa vytvorili na nepriepustných terasách, ktoré vznikli rozsiahlymi zosuvmi.

Názov

Jazierko je pomenované podľa významnej českej botaničky Marie Puchmajerovej, ktorá robila v lokalite výskum v roku 1942. V obci Zázrivá je Puchmajerovej jazierko známe pod menom Morské oko.

Ochrana prírody

Je chráneným územím od roku 1976, súčasť CHKO Horná Orava - Zóna B, ochraňuje sa slatinná vegetácia (štvrtý stupeň ochrany). V oblasti sa nachádzajú viaceré vzácne a kriticky ohrozené druhy rastlín, napr. rosička anglická (Drosera anglica), blatnica močiarna (Scheuchzeria palustris), šťúrovník dutolistý (Scorpidium scorpidoides).

Povesť

Jazierko má aj kultúrny význam. Viaže sa ku nemu povesť, podľa ktorej z jazierka vyplával lodný kufor. Taktiež sa tam údajne potopil volský povoz naložený senom.
Topobo

Topobo je 3D robotická hračka vytvorená v laboratoriách MIT Massauschusets. Jej podstatou je kompletizácia pohyblivých a nepohyblivých dielov, ktoré sú schopné simulovať predvedený pohyb !(tzv. kinetická pamäť). Prvý raz bola hračka predvedená na výstave Ars Electronica v septembri 2004 v Linzi.
Zradení

Dej

Film začína v nemocničnej čakárni, kde bývalý primár neurológie Hanko (Marián Slovák), jeho dcéra Eva (Kristína Farkašová) a jej manžel, súčasný primár neurológie Martin Boroš (Marko Igonda) nervózne čakajú na správy o sedemročnej Monike (dcére Martina a Evy), ktorá vbehla pod auto a jej stav sa zdá byť veľmi vážny. Všetky tri postavy začínajú spomínať na predošlé roky, ktoré predchádzali tejto situácii.
Vdovca MUDr. Tibora Hanka, uznávaného primára na neurológii pri raňajkách postihla slabosť prejavujúca sa stratou rovnováhy. O chvíľu k nemu prichádza jeho výrazne mladšia priateľka Iveta (Andrea Karnasová) a navrhuje mu spoločné bývanie v jeho dome. Hanka však zaskočí nečakaný návrat jeho dcéry Evy z Prahy. Eva je rovesníčka Ivety, v Prahe sa rozišla s dlhoročným priateľom Miroslavom a nasťahuje sa k otcovi. Ich vzájomný vzťah nie je dobrý, správa sa impulzívne, vyčíta mu, že sa jej v detstve kvôli pracovnej zaneprázdnenosti nevenoval, dokonca ho nepriamo obviňuje zo smrti matky, ktorá zomrela na rakovinu. Jeho návrhy, že jej pomôže nájsť prácu, odmieta. V ďalšej scéne sa ambiciózny neurológ Martin Boroš informuje u primára Hanka, či sa bude opätovne uchádzať o svoju funkciu. Ten mu to potvrdí a poradí mu, aby vzhľadom na svoj mladý vek ešte o podobnom kariérnom postupe neuvažoval.
Hanko sa pokúša zoznámiť Ivetu so svojou dcérou, obe ženy si však nerozumejú, Eva uráža Ivetu, ktorá odchádza. Následne má Hanko ďalší závrat, neúspešne vysvetľuje Eve, že nechce ostať celý život sám. Na večierku v nemocnici riaditeľ (Alfréd Swan) ubezpečuje Hanka o jeho podpore v konkurze na primára, obhájenie jeho pozície sa zdá byť samozrejmosťou. Večierku sa zúčastňuje aj Eva a zoznamuje sa s doktorom Borošom. Po ďalšom strate rovnováhy v záhrade svojho domu Hanko dôrazne žiada dcéru, aby sa o tom nikomu nezmieňovala. Návštevu lekára odmieta. Eva začne chodiť s Borošom a pozve ho na večeru do domu. Hanko po Borošovom odchode vystríha dcéru pred vzťahom s ním vzhľadom na jeho povesť sukničkára, ale bez úspechu. Eva sa zmieni Borošovi o problémoch svojho otca, pretože sa bojí o jeho zdravotný stav. Boroš túto informáciu poskytne ďalším kolegom, ide však skôr o prerieknutie než vypočítavosť. Počas konkurzu vyjadrí komisia pochybnosti o Hankovom zdravotnom stave, ten dostáva v rozčúlení ďalšiu slabosť. Novým primárom sa stáva Boroš. Rozčúlený Hanko obviňuje Evu z prezradenia informácií o jeho zdraví a vyháňa ju z domu. V hneve vyženie aj Ivetu a ostáva sám.
Eva sa vydáva za Boroša, narodí sa im dcéra Monika, s otcom sa nenavštevujú. V jej manželstve postupne nastáva kríza, Martin chodí neskoro z práce, jeho zatrpknutý podriadený Hanko sabotuje činnosť oddelenia a Evu stereotyp v domácnosti unavuje. Na prechádzke s Monikou stretáva Ivetu, tá ju informuje, že Hanko v nemocnici skončil aj ako lekár Borošovou vinou. Po odhalení manželovej nevery hľadá útechu v alkohole, zanedbáva starostlivosť o Moniku. Po piatich rokoch sa vracia k otcovi aj s Monikou a žijú z jeho dôchodku. Pri návšteve Boroša a hádke o tom, komu by malo byť zverená Monika do opatery, dievčatko vybieha za kocúrom na cestu, kde ho zrazí auto.
Le Tholy

Poloha

Obec má rozlohu 30,76 km². Najvyšší bod je položený 893 m n. m. a najnižší bod 484 m n. m.

Obyvateľstvo

Počet obyvateľov obce je 1 589 (2009).
Nasledujúci graf zobrazuje vývoj počtu obyvateľov v obci.
Zdroje: INSEE
Prírodovedecká fakulta Univerzity Komenského v Bratislave

História

Snahy o založenie prírodovedeckej fakulty na Slovensku v medzivojnovom období neboli úspešné. Po rozbití Československej republiky, pred začiatkom druhej svetovej vojny boli zatvorené všetky české vysoké školy v Česku a Slováci, ktorí mali záujem o vzdelávanie v obore prírodných vied, nemali kde študovať. Fakulta vznikla na základe zákona č. 168/1940 Sl. z., pričom prvý zápis študentov na fakultu sa uskutočnil v zimnom semestri školského roku 1940/1941. Fakulta vznikla oddelením od Filozofickej fakulty vtedajšej Slovenskej univerzity, kde sa už predtým vyučovali niektoré prírodovedné predmety. Prvým dekanom bol František Valentin. Od začiatku mala botanický a geografický ústav, tiež ústav pre zoológiu a porovnávaciu anatómiu. Jednotlivé ústavy sa nachádzali na Rajskej a Moskovskej ulici. Výučba matematiky, fyziky a chémie sa realizovala na Slovenskej vysokej škole technickej V roku 1941 ich doplnil geologicko-paleontologický ústav a v roku 1942 aj mineralogicko-petrografický ústav, oba pracovali v provizórnych podmienkach bez dostatku kvalifikovaného personálu. V zimnom semestri 1942/1943 pribudol na fakulte ústav atómovej fyziky a v roku 1944 astronomický ústav a ústav matematiky. Bez samostatného ústavu až do roku 1948 zostávala chémia.
V roku 1950 boli ústavy fakulty reorganizované na katedry. Vzhľadom na štátom plánovaný veľký rozmach výstavby a rozvoja miest ČSSR sa v školskom roku 1951/1952 od Prírodovedeckej fakulty oddelila Fakulta geologicko-geografických vied, ktorá sa však v roku 1959 stala opäť jej súčasťou. V školskom roku 1978-1979 mala fakulta 6 sekcií: matematickú so 7 katedrami, fyziky so 7 katedrami, chémie so 7 katedrami, geológie s 8 katedrami, biológie s 10 katedrami a geograficko-spoločenskovednú so 7 katedrami. Ďalej zahrnovala 5 vedecko-výskumných ústavov, botanickú záhradu a biologickú stanicu Šúr. V roku 1980 sa oddelila Fakulta matematiky, fyziky a informatiky.
V roku 2013 sa začala rekonštrukcia a dlho očakávaná výmena okien jednotlivých pavilónov budovy fakulty. Ako prvý v priebehu jesene a zimy 2013 zrekonštruovali pavilón Ch-1. Na začiatku roku 2014 začali vedľa pavilónu Ch-2 s výstavbou budovy vedeckého parku Univerzity Komenského.
Frazeologické synonymá

Frazeologické synonymá sú dve alebo viaceré frazémy, ktoré vyjadrujú približne rovnaký vecný význam, patria aj z hľadiska svojho kategoriálneho významu (podľa slovnodruhovej klasifikácie) do rovnakého typu a vznikli osobitnou frazeologizáciou (obraz každej z nich vychádza z odlišnej vnútornej formy – tým sa odlišujú napr. od lexikálnych variantov tej istej frazémy). Medzi frazeologickými synonymami neexistuje – podobne ako napr. medzi expresívnymi slovami – absolútna totožnosť, tzv. absolútna synonymia. Frazeologické synonymá sa aj pri celkovej blízkosti svojich významov odlišujú istými zložkami významu, sémami (to sú tzv. ideografické synonymá, porov. odísť k Abrahámovi – odísť do večných lovíšť, položiť niekoho na lopatky – dať niekomu mat), alebo svojimi štylistickými vlastnosťami (odísť na druhý svet – zatriasť krpcami, tie sa nazývajú štylistické frazeologické synonymá). Väčšina frazeologických synoným patrí medzi tzv. rovnakoštruktúrne synonymá (rovnaká, resp. podobná štruktúra ich výstavby do istej miery zaručuje aj ich kategoriálnu príbuznosť alebo blízkosť), rôznoštruktúrne frazeologické synonymá sú oveľa zriedkavejšie (rozdiely v štruktúre aj pri denotačnej príbuznosti zvyčajne vedú k nezhode v kategoriálnych významoch, a tak sú prekážkou zaradenia takýchto jednotiek s blízkym významom medzi synonymné frazémy). Takéto jednotky sa v niektorých slovníkoch označujú ako frazémy s približne rovnakým významom.
Chelsea (Londýn)

Chelsea je zámožná kozmopolitná oblasť juhozápadného Londýna, ohraničená na juhu riekou Temžou. Je známa svojimi bohatými obyvateľmi, luxusnými obchodmi a obľúbeným futbalovým klubom.
Slovo Chelsea pochádza zo staroanglického výrazu pre „prístavisko [pri rieke] pre kriedu alebo vápenec“.

Dejiny

Pôvodná dedina sa rozrástala a v 19. storočí získala povesť londýnskej bohémskej štvrti, bývali tu napríklad maliari J.M.W.Turner a James Whistler.
Počas šesťdesiatych rokov, londýnskych „Swinging“ rokov, boli Chelsea a King's Road centrom diania. punkové hnutie sa tu začalo o desať rokov neskôr v obchode Sex pod vedením Sex Pistols manažéra Malcolma McLarena a módnej návrhárky Vivienne Westwoodovej. Chelsea bola v tom čase tiež domovom Beatles a členov Rolling Stones Briana Jonesa, Micka Jaggera a Keitha Richardsa.
Futbalový klub Chelsea sa nachádza pri moste Stamford v susednom Fulhame, v blízkosti hraníc s Chelsea.
Viper SD-4

Viper SD4 je celokovové dvojmiestne ultraľahké / LSA lietadlo slovenskej výroby. Jednomotorový dolnoplošník, v dvojmiestnej konfigurácii so sedadlami vedľa seba, je vhodný na športové, zábavné a rekreačné lietanie. Pevná a odolná celokovová konštrukcia (využíva sa materiál zliatiny hliníka s prísadami - (durable aluminium) zvyšuje mieru bezpečnosti a zaručuje dlhú životnosť lietadla. Svojim avionickým vybavením a letovými vlastnosťami si nachádza uplatnenie na cestovanie, letecký výcvik a vlekanie bezmotorových lietadiel.

Viper SD-4 certifikovaný agentúrou EASA

Viper SD-4 RTC preukázal úspešné plnenie požiadaviek predpisu CS-LSA Amdt.1 a bol mu udelený typový certifikát EASA.A.606. Na najväčšej európskej leteckej výstave Aero Friedrichshafen 2016 mu bol odovzdaný typový certifikát EASA. Týmto sa Viper SD4-RTC stal prvým slovenským certifikovaným lietadlom a dokonca jedným z mála vo svete v kategórii LSA (Light Sport Aircraft) so vzletovou hmotnosťou do 600 kg. Vlastníkom certifikátu pre Viper SD4 je spoločnosť TOMARK, s.r.o.

Vznik a vývoj

Príprava výroby lietadla v strojárskej firme Tomark trvala približne 2 roky.  Prvý let bol uskutočnený v roku 2006. Širšej verejnosti bol prvýkrát predstavený na výstave Aero Friedrichshafen v roku 2007. Podľa informácií generálneho riaditeľa firmy Daniela Tomka staršieho do roku 2013 skonštruovali 45 lietadiel niekoľkých verzií.

Testovanie lietadla

Lietadlo Viper SD4 vykonalo  testovanie pevnosti konštrukcie lietadla pri rôznych zaťaženiach, tzv. pevnostné skúšky. Zároveň ako jedno z mála športových lietadiel zvládlo testovanie pružnosti konštrukcie lietadla a všetkých jeho častí, tzv. Flutterové skúšky.

Prístrojové panely a farebné škály

Prístrojové panely s analógovými alebo digitálnymi prístrojmi, individuálnymi alebo združenými letovými a motorovými prístrojmi, či komplexným systémom na kontrolu letu a systému automatického riadenia (autopilot), kontrolu motorových údajov, komunikačných a navigačných systémov s veľkými LCD displejmi. Keďže lietadlo je kovové, umožňuje to výrobcom využiť široké spektrum kamufláže a farebných škál lietadiel
La Mothe-Achard

Poloha

Obec má rozlohu 8,73 km². Najvyšší bod je položený 61 m n. m. a najnižší bod 17 m n. m.

Obyvateľstvo

Počet obyvateľov obce je 2 524 (2009).
Nasledujúci graf zobrazuje vývoj počtu obyvateľov v obci.
Zdroje: INSEE